46. schôdza NR SR - 3.deň - A. dopoludnia
Dátum: 2015-01-29
Poslanec: Kaník, Ľudovít (-)
Druh vystúpenia: Vystúpenie v rozprave

Ďakujem, vážený pán podpredseda. Vláda ide štvrtýkrát otvoriť II. pilier, otvoriť systém dôchodkového sporenia, pretože zbabrala všetko, čo mohla zbabrať v tomto systéme. A nie je to nič iné, len posledný pokus o záchranu pred ľuďmi, ktorých obrala o peniaze. Taká je pravda. Prečo je taká pravda, to vysvetlím a zdôvodním. Keby neboli zásahy niekoľkých Ficových vlád do systému, dnes tu tento problém neriešime. Dnes neexistuje situácia, že súčet dôchodku z I. a II. piliera je nižší ako len ten z I. piliera, keby niet opakovaných zásahov nielen do II. dôchodkového piliera, ale aj do I. dôchodkového piliera. Keby zostal systém tak, ako bol nastavený, pán Kamenický, tak jednoducho táto situácia tu nie je. Takže my sme ho nastavili tak, aby súčet dôchodkov z I. a II. piliera bol vyšší ako len z I. piliera na základe prostej logiky, na základe tej logiky, že v II. pilieri sporením a investovaním dochádza k zhodnocovaniu. A to zhodnocovanie sa znova investuje. A toto funguje. Toto je II. pilier, sporenie a zhodnocovanie. Vyplácanie dôchodkov, ktoré sa deje prostredníctvom životných poisťovní, nie je II. pilier. To je servis poskytovaný II. pilieru. Životné poisťovne tu boli pred existenciou II. piliera. A keby aj II. pilier neexistoval, tak tu budú a poskytujú svoje služby a širokú škálu služieb na základe nezávislého postavenia od II. piliera. To treba povedať. Druhá vec, čo treba povedať, je, že otvorením II. piliera a tým zákonom, ktorý tu dnes v skrátenom legislatívnom konaní budeme prejednávať, sa vôbec, ale vôbec nerieši problém, pre ktorý vláda otvára ten II. pilier. Po otvorení II. piliera sa nič nezmení na tom, že zákon, na základe ktorého sa vyplácajú dôchodky cez životné poisťovne, je napísaný tak, že na to zabudol. Táto vláda, tento pán minister pripravil zákon, ktorý zabudol na to, že životné poisťovne sa môžu správať sebecky, krátkozrako, nestrategicky, neperspektívne, že budú chcieť zarábať okamžite a hneď aj na minimálnom kmeni, ktorý dnes vstupuje do tohto systému s minimálnymi prostriedkami, ktoré za veľmi krátku dobu stihol našetriť. Nepovažujem to za správne, nepovažujem to za férové. A považujem to za zlyhanie ministerstva, pretože malo na to myslieť. Dva roky sedelo v pracovných skupinách s Národnou bankou aj so životnými poisťovňami a nás, keď sme prišli vo finále, keď nám predložili návrh zákona, aby to mohli konzultovať s nami, so zástupcami opozície, tak nás presvedčovali, že so životnými poisťovňami je to prekonzultované, že to bude nastavené správne. Nepovedali, ako to bude, ale že to v tých pracovných skupinách všetko prebrali. No ako to prebrali? Čo nebolo možné postaviť modelové situácie, že keď príde sporiteľ do životnej poisťovne s našetrenou čiastkou tisíc eur, 2-tisíc, 3-tisíc, 5-tisíc, 10-tisíc, x, aké budú dôchodky, aké tak ponúknete doživotné anuity, a potom vyhodnotiť, či to je skutočne férová ponuka z hľadiska alternatívnych prepočtov, ktoré sú alebo nie sú? Ako je to možné, že sa uspokojili s tým, že životné poisťovne povedali, že: „Určite to nastavíme najlepšie, ako to budeme vedieť nastaviť.“ Veď sú to komerčné subjekty. V II. dôchodkovom pilieri vo fáze sporenia sú takisto komerčné subjekty, ktoré spravujú tieto peniaze. Ale sú veľmi prísne od samého začiatku regulované zákonom. Majú presne a do detailov predpísané, do akých aktív a len v akom objeme môžu investovať. Majú do detailov predpísané marže, ktoré nesmú prekročiť. Majú nalinkované všetko. A sú to komerčné subjekty. Nemyslím si, že je oprávnené, aby či už Národná banka alebo životné poisťovne nás dnes odbili vetou: „To my vám nemôžeme povedať, na základe akých prepočtov, na základe akých demografických tabuliek, na základe akých očakávaných výnosov sme dospeli k tejto ponuke, to je naša komerčná vec, naše vnútorné know-how.“ Nie, toto nie je voľný trh. A to som pravičiar a liberálne orientovaný v ekonomických otázkach, ale jednoducho toto nie je voľný trh. Dnes si tie životné poisťovne môžu robiť, čo chcú. Je iná vec, keď získajú klienta na voľnom trhu a presvedčia ho, aby každoročne si ukladal svoje prostriedky v životnej poisťovni a sporil si alebo investoval zo svojich disponibilných zdrojov. Druhý pilier spočíva, a to je jeho čaro a jeho nesporná výhoda, ktorú nevie prekonať nič, že človek sporí počas celého svojho aktívneho života a nevynaloží na to ani cent, ani cent zo svojich vlastných zdrojov, ktoré má k dispozícii, nemusí ani o milimeter si pritiahnuť opasok, keď chce sporiť, pretože na jeho súkromný účet sa ukladajú peniaze, ktoré inak by zmizli v Sociálnej poisťovni, by boli rozpustené a z ktorých by nemal nič. A keď systém nie je napádaný, tak ako bol napádaný Ficovou vládou a zlými, nekvalifikovanými, hlúpymi zásahmi do legislatívy, tak aj zarába. Veď sa pozrite na dostupné zdroje, na lavici má každý z vás pred sebou laptop, notebook, počítač, tak si teraz hneď môžete pozrieť, koľko zarobil II. pilier pre ľudí, pre tých 1,5 mil. sporiteľov, ktorí tam majú účty za minulý rok, a uvidíte, že je to od 7 do 17 %, keď si odmyslím garantované fondy. To znamená zárobok v zmiešaných, v akciových, v indexových, 7 – 8 % v zmiešaných, zhruba 10 % v akciových a až 17 % v indexových fondoch. A viete, kde zarobil najmenej? A to tiež patrí k jedným tým z celého radu klamstiev a podvodov, ktorých sa na ľuďoch, na sporiteľoch dopúšťa pán premiér Fico a jeho vláda. A preto naozaj oprávnene ho titulujem arciknieža podvodu a klamstva, pretože opakovane ľuďom tvrdil: „Musíte byť v garantovaných fondoch. Tvrdilo toto ministerstvo: „Je nutné, aby sme ľudí garanciami ochránili.“ A ja som hovoril a mnohí kolegovia moji takisto hovorili, že tie garancie, samozrejme, budú znamenať nízke výnosy. Takže dnes na základe vašej nepravdivej a zavádzajúcej kampane a tlaku na ľudí ste presunuli väčšinu ľudí do garantovaných fondov a tí zarobili viac, ako je to takto na trhu dosiahnuteľné. Aj tí nemôžu hovoriť, že prerobili, pretože zarobili viac, ako keby tie peniaze boli uložené v banke, ale zarobili len 2 až 3 %. Toľko vyniesli garantované fondy, ktoré ste vy vynášali do neba tak, že to je jediná cesta, ktorá je správna pre ľudí. Klamali ste, zavádzali ste tým a vďaka tomu ľudia dnes majú na svojich účtoch vo svojom majetku, v súkromnom majetku, pretože to je ich majetok, podstatne menej, ako by mohli mať. Môžeme sa pozrieť, ja som to ukazoval v televíznej diskusii s pánom ministrom Richterom, aj graficky, ako to krásne vyzerá, môžeme sa pozrieť, ako sa vyvíjali trhy, cez krízu, po kríze, kam až sa dostali, a môžeme sa pozrieť, ako sa vyvíjali výnosy dôchodkových správcovských spoločností. A na tom grafe je krásne vidieť, ako sa prepadli zásahmi Ficovej vlády, keďže boli prinútené predať aktíva v najhoršej možnej situácii, keď bolo legislatívou znemožnené investovať a tým pádom vlastne boli vynulované alebo minimalizované tie výnosy, ako sa potom len veľmi mierne dvíhali, dvíhali, až kým nedošlo k odstráneniu týchto deformácií, týchto naozaj nezmyselných deformácií, ktoré všetkých poškodili a nikomu nezarobili, ani Sociálnej poisťovni nič nepriniesli. Len jednoducho zo zlomyseľnosti a zo snahy poškodiť tento systém a vyhnať ľudí z neho im zobrali množstvo peňazí, až zrazu tie výnosy poskočili a vyvíjajú sa tak, ako som to popísal pred chvíľou, že ľuďom zarobili veľmi slušné peniaze, vysoko nad priemerom trhu. Keby tieto zásahy neboli, tak na tom grafe vidno, že dnes by hodnota majetku, ktorými sporitelia disponujú a s ktorým prichádzajú do tej životnej poisťovne, aby im na základe tohto majetku ponúkla doživotný dôchodok, a logicky čím je ten majetok vyšší, tým tá ponuka na doživotný dôchodok je vyššia, tak dnes by tá hodnota tohto majetku bola o 30 % vyššia, bol by o 30 % lepšie zhodnotený ten majetok, ako je tomu dnes vďaka zásahom... (Prerušenie vystúpenia predsedajúcim.) Číž, Miroslav, podpredseda NR SR Pán poslanec, prepáčte, prerušujem vás veľmi nerád, len toto je návrh na skrátené konanie, pýtam sa, či si to nenecháte, je pravdepodobné, že bude prvé čítanie. Ďakujem pekne za pochopenie môjho... Kaník, Ľudovít, poslanec NR SR Ďakujem za upozornenie. Ale ja to veľmi rád zopakujem, pretože opakovanie je matka múdrosti a jednoducho tieto veci, keďže tu zaznievajú opakovane také zavádzajúce, nepravdivé tvrdenia, niekedy to môžem rovno povedať, otvorené klamstvá, ktoré sa opakujú, povedať, ako to v skutočnosti je, treba aj viackrát, aby si to ľudia všimli a uvedomili. Ja tých klamstiev a zavádzaní vymenujem potom vo svojom vystúpení v rámci I. aj II. piliera omnoho viac, doteraz to boli z nich len niektoré, ale ešte použil by som jedno prirovnanie. Robert Fico a jeho celá vláda, ministerstvo práce na to svojím spôsobom z hľadiska vášho záujmu zobrať peniaze ľuďom a použiť ich na svoje sociálne predvolebné balíčky ide geniálne, pretože najprv ten systém poškodí, najprv tých ľudí znevýhodní, vytvorí situáciu, že súčet dôchodkov z I. a II. piliera pre prvých dôchodcov je skutočne nižší, pretože už jednoducho tá rana, ktorá bola spôsobená, tá hlboká rana sa nestihla zaceliť. A potom povie, že z tohto dôvodu musí ten systém otvoriť, aby z neho ľudia mohli vystúpiť a aby oni získali peniaze, ktoré môžu použiť. To je naozaj akože strategicky a na tých ľudí, ktorí vám dôverujú a veria, výborný ťah. Určite odtiaľ nejakí ľudia vystúpia. Určite to prinesie nejaké desiatky a zrejme aj stovky miliónov, ktoré budete môcť použiť v rámci predvolebného boja. O tom niet pochýb, ale je to presne tak, ako keď maratóncovi, ktorý beží maratón, odseknete jednu nohu a potom mu nadávate a kritizujete ho, že nebeží dosť rýchlo, že jeho výkon je slabý. Toto ste vy urobili opakovane s II. pilierom. K samotnému skrátenému legislatívnemu konaniu. Na rozdiel od mnohých mojich kolegov, možno od všetkých mojich opozičných kolegov poviem jednu vec. Nemáte inú možnosť, len otvoriť ten pilier teraz, pretože tí dôchodcovia, ktorí majú rok, dva, tri roky do dôchodku, naozaj by doplatili na vaše zlé a nekvalifikované zásahy do II. piliera. A súčet ich dôchodkov by bol nižší teraz ako len z I. piliera. Ale je to len a len vaša vina, len a len vaša zodpovednosť. Takže nič iné nemôžete spraviť, len umožniť tým ľuďom, aby z neho vystúpili. A ja sám otvorene a priamo poviem, keď sa ma na to bude pýtať ktokoľvek, a už som to aj povedal, že ten, kto má tesne pred dôchodkom a nechce pracovať dlhšie, to znamená, keď má 1, 2, 3 roky do dôchodku, nech odtiaľ vystúpi. Tým ostatným sa stihnú tie rany zaceliť, ktoré boli spôsobené vašimi garnitúrami. A ten II. pilier dotiahne tú stratu, ktorá bola vytvorená, vyrovná tie rozdiely a predbehne nakoniec I. pilier, pretože, to už tu povedali ak viacerí kolegovia, je neudržateľný. Už dnes je dotovaný každý jeden dôchodok priemerne sumou 28 %. Skoro 30 % dotujeme z iných zdrojov dôchodky z I. piliera. A musia sa vyvažovať tieto veci v budúcnosti, pretože tie nároky rastú a jednoducho inak by to rozbilo verejné financie aj zrazu by nebolo peňazí ani na tie dôchodky, ktoré sa vyplácajú. Čiže v budúcnosti sa bude musieť postupne dôchodok z I. piliera znižovať, ale dôchodok v II. pilieri, to je istota vlastného majetku, vlastného súkromného majetku na vlastnom účte, to nie je sľub vlády, ktorý povie, že o 10, 20 rokov vám niečo dáme, a tá vláda tu vôbec nebude. Takže každý, kto má do toho dôchodku viac, by veľmi riskoval, keby uveril takémuto sľubu vlády, ktorá v čase, keď človek pôjde do dôchodku, tu vôbec už nebude. A možno ľudia už si ani nebudú pamätať, že tu voľakedy takáto vláda bola a že sa na tento sľub spoľahne. Veľmi by riskoval tak niekto riskoval, pretože nič nie je väčšou istotou ako vlastný majetok na vlastnom dôchodkovom účte. Ďakujem za pozornosť.